DA Den Europæiske Unions Tidende L 322/14

RÅDETS RAMMEAFGØRELSE 2009/905/RIA

af 30. november 2009

om akkreditering af leverandører af kriminaltekniske ydelser, der udfører laboratorieaktiviteter

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 30, stk. 1, litra a) og c), og artikel 34, stk. 2, litra b),

under henvisning til initiativ fra Kongeriget Sverige og Kongeriget Spanien (1),

under henvisning til udtalelse fra Europa-Parlamentet, og

ud fra følgende betragtninger:

(1) Den Europæiske Union har sat sig som målsætning at opretholde og udvikle et område med frihed, sikkerhed og retfærdighed; fælles handling mellem medlemsstaterne vedrørende politisamarbejde og retligt samarbejde i kriminalsager skal tilvejebringe et højt tryghedsniveau.

(2) Dette mål skal nås ved at forebygge og bekæmpe kriminalitet gennem et tættere samarbejde mellem medlemsstaternes retshåndhævende myndigheder, samtidig med at de principper og regler vedrørende menneskerettighederne, de grundlæggende frihedsrettigheder og retsstaten, som EU bygger på, og som medlemsstaterne har til fælles, skal overholdes.

(3) Udveksling af oplysninger og efterretninger om kriminalitet og kriminelle aktiviteter er afgørende for, at det kan lykkes de retshåndhævende myndigheder at forebygge, afsløre og efterforske kriminalitet og kriminelle aktiviteter. Fælles handling vedrørende politisamarbejde i henhold til traktatens artikel 30, stk. 1, litra a), indebærer, at det er nødvendigt at behandle relevante oplysninger, som bør være omfattet af passende bestemmelser om beskyttelse af personoplysninger.

(4) Den intensiverede udveksling af oplysninger i forbindelse med kriminalteknisk bevismateriale og den øgede anvendelse af bevismateriale fra én medlemsstat i en anden medlemsstats retsprocedurer gør det særligt påkrævet at fastsætte fælles standarder for leverandører af kriminaltekniske ydelser.

(5) Oplysninger fra kriminaltekniske procedurer i én medlemsstat kan for øjeblikket være forbundet med en vis usikkerhed i en anden medlemsstat med hensyn til, den måde hvorpå et element er blevet behandlet, hvilke metoder der er anvendt, og hvordan resultaterne er blevet fortolket.

(6) I punkt 3.4, litra h), i Rådets og Kommissionens handlingsplan om gennemførelse af Haagprogrammet om styrkelse af frihed, sikkerhed og retfærdighed i Den Europæiske Union (2) understregede medlemsstaterne behovet for en definition af kvalitetsstandarderne i de retsmedicinske laboratorier senest i 2008.

(7) Det er særlig vigtigt at indføre fælles standarder for leverandører af kriminaltekniske ydelser, når det drejer sig om så følsomme personoplysninger som dna-profiler og fingeraftryksoplysninger.

(8) I henhold til artikel 7, stk. 4, i Rådets afgørelse 2008/616/RIA af 23. juni 2008 om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (3), træffer medlemsstaterne de fornødne foranstaltninger til at sikre integriteten af de dna-profiler, der er stillet til rådighed for eller fremsendt til andre medlemsstater med henblik på sammenligning, og til at sikre, at disse foranstaltninger overholder internationale standarder som f.eks. EN ISO/IEC 17025 »generelle krav til prøvnings- og kalibreringslaboratoriers kompetence« (herefter »EN ISO/IEC 17025«).

(9) Dna-profiler og fingeraftryksoplysninger anvendes ikke kun i straffesager, men er også afgørende for identificeringen af ofre, navnlig efter katastrofer.

(10) Akkreditering af leverandører af kriminaltekniske ydelser, der udfører laboratorieaktiviteter, er et vigtigt skridt i retning af en sikrere og mere effektiv udveksling af kriminaltekniske oplysninger inden for Unionen.

(11) Akkreditering foretages af det nationale akkrediteringsorgan, som har enekompetence til at vurdere, om et laboratorium opfylder de krav, der er fastsat i de harmoniserede standarder. Et akkrediteringsorgan bemyndiges af staten. Europa-Parlamentets og Rådets forordning (EF) nr. 765/2008 af 9. juli 2008 om kravene til akkreditering og markedsovervågning i forbindelse med markedsføring af produkter (4) indeholder detaljerede bestemmelser om sådanne nationale akkrediteringsorganers kompetence. Bl.a. regulerer artikel 7 i den nævnte forordning akkreditering på tværs af grænserne i tilfælde, hvor der anmodes om akkreditering ved et andet nationalt akkrediteringsorgan.

(12) Der findes ikke nogen aftale om anvendelse af en fælles akkrediteringsstandard for analyse af videnskabeligt bevismateriale, og det er en mangel, der bør afhjælpes; det er derfor nødvendigt at vedtage et retligt bindende instrument om akkreditering af alle leverandører af kriminaltekniske ydelser, der udfører laboratorieaktiviteter. Akkreditering giver de nødvendige garantier for, at laboratorieaktiviteter udføres i overensstemmelse med de relevante internationale standarder, især EN-ISO/IEC 17025 samt relevante gældende retningslinjer.

(13) En akkrediteringsstandard gør det muligt for medlemsstaterne, hvis de ønsker det, at anmode om supplerende standarder for laboratorieaktiviteter inden for deres nationale jurisdiktioner.

(14) Akkreditering vil hjælpe med til at skabe gensidig tillid til gyldigheden af de anvendte grundlæggende analysemetoder. Akkrediteringen nævner ikke, hvilken metode der skal anvendes, men kun at den anvendte metode skal være passende til formålet.

(15) Foranstaltninger, der træffes uden for et laboratorium, hører ikke under denne rammeafgørelses anvendelsesområde. F.eks. er hverken fingeraftryksoplysninger eller foranstaltninger, der træffes på hændelses- eller gerningsstedet eller kriminaltekniske analyser, der udføres uden for laboratorier, omfattet af dens anvendelsesområde.

(16) Denne rammeafgørelse tager ikke sigte på at harmonisere nationale regler vedrørende den juridiske vurdering af kriminalteknisk bevismateriale.

(17) Denne afgørelse berører ikke gyldigheden, der er fastlagt i overensstemmelse med gældende nationale regler, af resultaterne af laboratorieaktiviteter, der er udført inden gennemførelsen heraf, selv om leverandøren af kriminaltekniske ydelser ikke var akkrediteret i overensstemmelse med EN ISO/IEC 17025 —

VEDTAGET FØLGENDE RAMMEAFGØRELSE:

Artikel 1

Formål

1. Formålet med denne rammeafgørelse er at sikre, at resultaterne af laboratorieaktiviteter udført af akkrediterede leverandører af kriminaltekniske ydelser i én medlemsstat af de myndigheder, der har ansvaret for forebyggelse, afsløring og efterforskning af strafbare handlinger, anerkendes som lige så pålidelige som resultaterne af laboratorieaktiviteter udført af leverandører af kriminaltekniske ydelser, der er akkrediteret i overensstemmelse med EN ISO/IEC 17025, i enhver anden medlemsstat.

2. Dette mål nås ved at sikre, at leverandører af kriminaltekniske ydelser, der udfører laboratorieaktiviteter, akkrediteres af et nationalt akkrediteringsorgan i overensstemmelse med EN-ISO/IEC 17025.

Artikel 2

Anvendelsesområde

Denne rammeafgørelse finder anvendelse på laboratorieaktiviteter, der resulterer i:

a) en dna-profil, og

b) fingeraftryksoplysninger.

Artikel 3

Definitioner

I denne rammeafgørelse forstås ved:

a) »laboratorieaktivitet«: enhver foranstaltning, der træffes i et laboratorium i forbindelse med lokalisering og indsamling af spor på genstande samt udvikling, analyse og fortolkning af kriminalteknisk bevismateriale med henblik på at afgive ekspertudtalelser eller udveksle kriminalteknisk bevismateriale

b) »resultater af laboratorieaktiviteter«: analytisk output og fortolkning i direkte forbindelse hermed

c) »leverandør af kriminaltekniske ydelser«: en offentlig eller privat organisation, der udfører kriminaltekniske laboratorieaktiviteter efter anmodning fra kompetente retshåndhævende eller retlige myndigheder

d) »nationalt akkrediteringsorgan«: det eneste organ i en medlemsstat med statslig bemyndigelse til at foretage akkreditering, jf. Europa-Parlamentets og Rådets forordning (EF) nr. 765/2008

e) »dna-profil«: en bogstav- eller nummerkode, der repræsenterer en række identifikationskendetegn ved den ikke-kodende del af en analyseret menneskelig dna-prøve, dvs. den særlige molekylestruktur på de forskellige dna-loci

f) »fingeraftryksoplysninger«: fingeraftryksbilleder, latente fingeraftryksbilleder, håndfladeaftryk, latente håndfladeaftryk og skabeloner af sådanne billeder (kodede minutiae).

Artikel 4

Akkreditering

Medlemsstaterne sikrer, at deres leverandører af kriminaltekniske ydelser, der udfører laboratorieaktiviteter, akkrediteres af et nationalt akkrediteringsorgan i overensstemmelse med EN-ISO/IEC 17025.

Artikel 5

Anerkendelse af resultater

1. Hver medlemsstat sikrer, at resultaterne fra akkrediterede leverandører af kriminaltekniske ydelser, der udfører laboratorieaktiviteter i andre medlemsstater, af de af dens myndigheder, der har ansvaret for forebyggelse, afsløring og efterforskning af strafbare handlinger, anerkendes som lige så pålidelige som resultaterne fra indenlandske leverandører af kriminaltekniske ydelser, der udfører laboratorieaktiviteter, og som er akkrediteret i overensstemmelse med EN ISO/IEC 17025.

2. Denne rammeafgørelse berører ikke nationale regler vedrørende den juridiske vurdering af bevismateriale.

Artikel 6

Omkostninger

1. Hver medlemsstat afholder eventuelle offentlige omkostninger som følge af denne rammeafgørelse i henhold til deres nationale bestemmelser.

2. Kommissionen undersøger mulighederne for at yde finansiel støtte over Den Europæiske Unions almindelige budget til relaterede nationale og tværnationale projekter, der skal bidrage til gennemførelsen af denne rammeafgørelse, bl.a. med henblik på udveksling af erfaringer, formidling af knowhow og præstationsprøvninger.

Artikel 7

Gennemførelse

1. Medlemsstaterne træffer de nødvendige foranstaltninger til at efterkomme denne rammeafgørelses bestemmelser om dna-profiler senest 30. november 2013.

2. Medlemsstaterne træffer de nødvendige foranstaltninger til at efterkomme denne rammeafgørelses bestemmelser om fingeraftryksoplysninger senest 30. november 2015.

3. Medlemsstaterne meddeler Generalsekretariatet for Rådet og Kommissionen teksten til de retsforskrifter, som de udsteder for at gennemføre de forpligtelser, der følger af denne rammeafgørelse, i national ret, senest 30. maj 2016.

4. På baggrund af de i stk. 3 omhandlede oplysninger og andre oplysninger, som medlemsstaterne fremsender efter anmodning, forelægger Kommissionen inden den 1. juli 2018 Rådet en rapport om gennemførelsen og anvendelsen af denne rammeafgørelse.

5. Rådet undersøger inden udgangen af 2018, i hvilket omfang medlemsstaterne har efterkommet denne rammeafgørelse.

Artikel 8

Ikrafttræden

Denne rammeafgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den 30. november 2009. På Rådets vegne B. ASK Formand

(1) EUT C 174 af 28.7.2009, s. 7.

(2) EUT C 198 af 12.8.2005, s. 1.

(3) EUT L 210 af 6.8.2008, s. 12.

(4) EUT L 218 af 13.8.2008, s. 30.